CELEX: 32012D0020
Language: hr
Date: 2012-01-06 00:00:00
Title: 2012/20/EU: Odluka Komisije od 6. siječnja 2012. o utvrđivanju pravila i postupaka u vezi sa stručnjacima za nacionalno računovodstvo koji pomažu Komisiji u skladu s Uredbom Vijeća (EZ) br. 479/2009 o primjeni Protokola o postupku u slučaju prekomjernog deficita priloženog Ugovoru o osnivanju Europske zajednice (priopćena pod brojem dokumenta C(2011) 9973)

10/Sv. 003
            
            
               HR
            
            
               Službeni list Europske unije
            
            
               267
            
         32012D0020
   
               L 006/10
            
            
               SLUŽBENI LIST EUROPSKE UNIJE
            
            
               06.01.2012.
            
         
      ODLUKA KOMISIJE
   
   od 6. siječnja 2012.
   o utvrđivanju pravila i postupaka u vezi sa stručnjacima za nacionalno računovodstvo koji pomažu Komisiji u skladu s Uredbom Vijeća (EZ) br. 479/2009 o primjeni Protokola o postupku u slučaju prekomjernog deficita priloženog Ugovoru o osnivanju Europske zajednice
   (priopćena pod brojem dokumenta C(2011) 9973)
   (2012/20/EU)
   EUROPSKA KOMISIJA
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 479/2009 od 25. svibnja 2009. o primjeni Protokola o postupku u slučaju prekomjernog deficita priloženog Ugovoru o osnivanju Europske zajednice (1), a posebno njezin članak 12. stavak 1.,
   budući da
   
               (1)
            
            
               Uredbom (EZ) br. 479/2009 se od Komisije (Eurostata) zahtijeva ocjenjivanje kvalitete podataka koji se koriste u postupku u slučaju prekomjernog deficita (EDP), što uključuje i metodološke posjete. Za potrebe obavljanja takvih posjeta, Komisiji (Eurostatu) mogu pomagati stručnjaci za nacionalno računovodstvo.
            
         
               (2)
            
            
               Potrebno je utvrditi pravila i postupke za odabir stručnjaka, vodeći računa o odgovarajućoj raspodjeli stručnjaka po državama članicama i odgovarajućoj rotaciji stručnjaka između država članica, njihovim radnim aranžmanima i financijskim pojedinostima,
            
         DONIJELA JE OVU ODLUKU:
   Članak 1.
   Pravila i postupci za odabir stručnjaka za nacionalno računovodstvo koji pomažu Komisiji (Eurostatu) prilikom posjeta državama članicama u skladu s člankom 12. stavkom 1. Uredbe (EZ) br. 479/2009, njihovi radni aranžmani i podjela troškova takvih posjeta između Komisije i nacionalnog tijela stručnjaka odgovornog za izvješćivanje o postupku u slučaju prekomjernog deficita, utvrđeni su u Prilogu ovoj Odluci.
   Članak 2.
   Ova Odluka se primjenjuje na pomoć iz članka 12. stavka 1. Uredbe (EZ) br. 479/2009 od 1. siječnja 2012.
   Članak 3.
   Ova je Odluka upućena državama članicama.
   
      Sastavljeno u Bruxellesu 6. siječnja 2012.
      
         
            Za Komisiju
         
         Algirdas ŠEMETA
         
         
            Član Komisije
         
      
   
   
      (1)  SL L 145, 10.6.2009., str. 1.
   PRILOG
   1.   Popis stručnjaka za nacionalno računovodstvo
   
   Komisija (Eurostat) vodi popis stručnjaka za nacionalno računovodstvo, na temelju prijedloga koje pošalju nacionalna tijela odgovorna za izvješćivanje o postupka u slučaju prekomjernog deficita. Popis se redovito ažurira.
   2.   Definicija stručnjaka za nacionalno računovodstvo
   
   Stručnjaci za nacionalno računovodstvo specijalizirani su za izvješćivanje i statistiku u području EDP-a. Oni daju potporu stručnjacima za EDP Komisije koji posjećuju državu članicu. U tom svojstvu, stručnjaci za nacionalno računovodstvo osiguravaju neovisno stručno znanje i ne zastupaju stajališta države članice.
   3.   Odabir stručnjaka
   
   Komisija (Eurostat) za iznimne posjete, kada se to smatra primjerenim, odabire jednog ili više nacionalnih stručnjaka koji su prilikom posjete u pratnju njenih stručnjaka. Stručnjaci se odabiru sa popisa na takav način da isti stručnjak ne smije biti odabran za obavljanje posjete više od tri puta svake tri godine.
   4.   Povrat troškova nacionalnom tijelu odgovornom za izvješćivanje u području EDP-a
   
   Iznosi koje treba platiti radi povrata putnih troškova, dnevne naknade za smještaj i paušalni iznosi dnevnica izračunavaju se u skladu s Odlukom Komisije od 5. prosinca 2007. o pravilima o nadoknadi troškova za osobe izvan Komisije pozvanih na prisustvovanje sastancima u svojstvu stručnjaka (1).
   5.   Povjerljivost
   
   Stručnjak u pratnji prije posjete mora potpisati izjavu o povjerljivosti koja se odnosi na sadržaj, vrijeme i praktičnu organizaciju posjete.
   
      (1)  C(2007.) 5858.